วีรบุรุษภาชีวะ ตอน 2

(Biodegradable Packaging Warrior)

**กุลฉัตร ฉัตรกุล ณ อยุธยา (****kulachatakul@gmail.com****)**

**Chief Marketing Officer บริษัท มาร์เก็ตติ้งไดอ็อกไซด์ จำกัด**

 จากฉบับที่แล้ว กรมอนามัย กระทรวงสาธารณสุขได้พยายามผลักดันการลด ละ เลิกใช้บรรจุภัณฑ์จากโฟมหรือ พลาสติกมาเป็นเวลานานกว่าสิบปีแล้ว เมื่อมาถึงยุคที่คุณหมอท่านหนึ่งได้ค้นพบว่า สาเหตุหนึ่งของการก่อมะเร็งในมนุษย์นั้นมาจาก “สไตรีน” **“นายแพทย์วีรฉัตร กิตติรัตนไพบูลย์”** กรรมการผู้จัดการบริษัทบรรจุภัณฑ์เพื่อสิ่งแวดล้อม จำกัด (มหาชน) Biodegradable Packaging for Environment PLC. ได้ออกจากการเป็นนายแพทย์มุ่งสู่การเป็นผู้ผลิตสินค้าเพื่อสิ่งแวดล้อม “Gracz” เป็นบรรจุภัณฑ์ที่ใช้วัตถุดิบหลักจากธรรมชาติ คือ กากเยื่อชานอ้อยที่เหลือจากการผลิตน้ำตาล ปลอดภัยจากสารเคมีทั้งมวลและสามารถย่อยสลายได้ในธรรมชาติ ซึ่งคุณหมอกล่าวว่าเรายังสามารถใช้วัตถุดิบจากธรรมชาติอื่นๆ ได้อีก อาทิ เยื่อไม้ไผ่ ผักตบชวา ไมยราพ ฯลฯ เป็นแนวคิดการสร้างสมดุลให้กับธรรมชาติได้ด้วย ความเสียสละของคุณหมอนั้นได้กระทำการอันยิ่งใหญ่ว่าการเป็นนายแพทย์ที่รักษาโรคร้ายที่ปลายเหตุ แต่ด้วยเจตนารมณ์ที่ยิ่งใหญ่กว่าคือการค้นพบสาเหตุหลักของโรคร้าย ที่เกิดจากต้นตอของบรรจุภัณฑ์ที่เรามักง่ายใช้กันมาโดยตลอดอย่างยาวนานก็คือ “โฟมและ พลาสติก” วันนี้คุณหมอจึงหันมาผลิตบรรจุภัณฑ์ที่ตอบสนองตลาดเพื่อแก้ไขปัญหาการก่อมะเร็งที่ต้นเหตุ ซึ่งนับเป็นประโยชน์ต่อมวลมนุษยชาติเป็นอย่างมากในการใช้ผลิตภัณฑ์ที่เรียกว่า **(ภาชีวะ ; Biodegradable Packaging)** ซึ่งนอกจากจะเป็นการรีไซเคิลเศษของเสียจากกระบวนการผลิตอ้อยในธรรมชาติแล้ว ตัวผลิตภัณฑ์เองก็เป็นภาชนะสุดวิเศษที่ย่อยสลายกลับไปสู่ธรรมชาติเองได้ นับเป็นบรรจุภัณฑ์ที่คิดมาเพื่อโลกโดยแท้จริง

 ปัจจุบันนวัตกรรมในการผลิตได้เลือกใช้วัตถุดิบที่มีความแตกต่างเพื่อการลดต้นทุน ทำให้กลุ่มลูกค้าที่มีการใช้ประจำทุกวัน  สามารถลดต้นทุนในการจัดซื้อลงได้มากและทำให้ลูกค้าเข้าถึงได้ง่ายขึ้น ด้วยการพัฒนาบรรจุภัณฑ์จากชานอ้อยที่มีส่วนผสมของเยื่อไผ่ทำให้มีต้นทุนต่ำลงจนตั้งราคาขายลดลงได้ 50% จากสินค้าเดิม ซึ่งเป็นผลดีในภาพรวมเพราะจะเกิดการใช้มากขึ้น ผ่านช่องทางกระจายสินค้าทั้ง Traditional Trade หรือ Modern Trade และร้านบรรจุภัณฑ์ต่างๆ  ทั่วประเทศ กว่า 400 ร้านค้า  ในราคาที่เทียบเคียงได้กับภาชนะพลาสติกที่วางแข่งขันอยู่ทั่วไปในร้านลักษณะเดียวกัน

     “โฟมและพลาสติก” เป็นภาชนะที่ผลิตมาจากปิโตรเลี่ยม หากสัมผัสกับอาหารประเภท ตัวทำละลาย เช่น กลุ่มน้ำมัน กลุ่มที่เป็นกรด จะทำให้สารเคมีที่เป็นอันตรายละลายออกมาปนเปื้อนกับอาหารได้ ตลอดจนอุณหภูมิระหว่างการสัมผัสอาหารกับภาชนะ ไขมันในอาหาร  ระยะเวลาสัมผัสกับอาหาร เช่น แก้วกาแฟร้อนที่มีสารสไตรีน 0.025% หากดื่มกาแฟจากแก้วดังกล่าวเป็นจำนวน 4  ครั้งต่อวัน  เป็นเวลา 3 ปี  จะได้รับสารสไตรีนเข้าไปในร่างกายจำนวนเท่ากับ  1  แก้วกาแฟ นายแพทย์วีรฉัตร  กล่าวว่าโรคมะเร็งในประเทศไทยเป็นสาเหตุการตายอันดับ 1 ติดต่อกันหลายสิบปี ล่าสุดในปีพ.ศ.2554 มีผู้เสียชีวิต 61,082 รายเฉลี่ยชั่วโมงละเกือบ 7 ราย เป็นชาย 35,437 ราย และหญิง 25,645 ราย  มีแนวโน้มเพิ่มขึ้นเรื่อยๆ โดย ผู้ชายป่วยมากที่สุด ได้แก่ มะเร็งตับ ปอด ลำไส้และทวารหนัก ต่อมลูกหมากและมะเร็งเม็ดเลือดขาว ผู้หญิง ได้แก่ มะเร็งเต้านม ตับ ปากมดลูก ปอดลำไส้ใหญ่และทวารหนัก โดยเฉพาะอย่างยิ่งมะเร็งลำไส้ใหญ่และทวารหนัก ดังนั้นการรับประทานอาหารจากโฟมต่อเนื่องกันเป็นประจำทุกวันเป็นเวลา 10 ปี มีโอกาสเป็นมะเร็งมากกว่าปกติ 6 เท่า เพราะภาชนะโฟม ปล่อยสารสไตรีนออกมาได้แม้ในอาหารที่ อุณหภูมิ ปกติ เย็น และร้อน และยังสามารถซึมผ่านเปลือกไข่ได้ในอุณหภูมิปกติ สำหรับระยะเวลาการย่อยสลายในธรรมชาติถ้าเป็นกระดาษใช้เวลา  2-5 เดือน เปลือกส้ม   5 เดือน ก้นบุหรี่  12 ปี  พลาสติก  450 ปี โฟม  2,000 ปี  และถ้าเผาจะทำให้เกิดสารพิษ คือ สาร Dioxin ซึ่งเป็นสารก่อโรคมะเร็ง  ทำให้เกิดปัญหามลภาวะทางอากาศ  และทำให้เกิดภาวะโลกร้อน อีกด้วย  และถ้าการนำกลับมาใช้ใหม่  พลาสติกหรือโฟมที่นำกลับมาใช้ใหม่ จะต้องใช้สารเคมีเพิ่มเติมในการรีไซเคิล ซึ่งมีค่าใช้จ่ายสูงกว่าการผลิตใหม่ดังนั้นจึงเป็นเรื่องยากที่จะจูงใจให้ผู้ประกอบการทำการรีไซเคิล

 วิกฤตการณ์ดังกล่าวเกิดขึ้นในประเทศไทยมานานแล้ว วันนี้เราทั้งหลายทราบถึงสาเหตุของการลุกลามของปัญหาแล้วก็ควรหันมารณรงค์ต่อต้านการใช้ภาชนะโฟมหรือพลาสติกกัน ปัจจุบันมีภาชนะที่ทดแทนแล้วก็เหลือเพียงแต่แจ้งข่าวสาร ให้ความรู้แก่ผู้บริโภคในการลด ละ เลิกใช้ และหันมารณรงค์เพื่อสิ่งแวดล้อมเพื่อความเป็นอยู่ที่ดีขึ้นกันทุกคนครับ